የባቡር ፕሮጀክቱ የእውቀትና ክህሎት ሽግግር እንዲፈጠር  እየሠራ ነው
ግንባታው  እየተከናወነ  የሚገኘው የአዋሽ -ኮምቦልቻ-ሃራ ገበያ  የባቡር መሥመር ፕሮጀክት ለኢትዮጵያውያን  ባለሙያዎች የቴክኖሎጂ እውቀትና ክህሎት ሽግግር እንዲፈጠር  ምቹ ሁኔታን እየፈጠረ እንደሚገኝ ተገለጸ ።የፕሮጀክቱ ሥራ አስኪያጅ ኢንጂነር አብዱልከሪም መሐመድ ለዋልታ እንደገለጹት፤  በግንባታ ሥራ ላይ የሚገኘው ፕሮጀክቱ ኢትዮጵያውያን  ባለሙያዎች  በባቡር ግንባታ ነክ ሥራዎች  ብቃትና ክህሎት እንደኖራቸው እየተሠራ ነው።በፕሮጀክቱ ከ3ሺ500 በላይ ኢትዮጵያውያን ሠራተኞች በተለያዩ የሙያ ሥራዎች ተቀጥረው እየሠሩ መሆኑን የጠቁመዋል ፡፡የመቀሌ፣ የአዲስ አበባና የወሎ ዩኒቨርስቲዎች ጋር በመተባባር በተለያዩ የምህንድስና ዘርፎች የሠለጠኑ ተማሪዎች የተግባር ሥልጠና እያገኙ እያደረገ መሆኑን ገልጸዋል ።ግንባታው የሚካሄደው  በቱርኩ ያፒ መርከዚ በተባለ በባቡር ቴክኖሎጂ  ከፍተኛ ልምድና ብቃት ባለው  በመሆኑ  በዋሻ ሥራ፣ በባቡር መሥመር ዝርጋታና ድልድይ ሥራዎች የአገር ውስጥ ባለሙያዎች  ልምድ እንዲቀስሙ ምቹ  ሁኔታን እየፈጠረ እንደሚገኝ  ኢንጂነር አብዱል ከሪም አስረድተዋል ።የያፒ መርከዚ ኩባንያ ሥራ አስኪያጅ ሚስተር አብዱላህ ክሊክ እንደሚገለጹት ኩባንያቸው ኮርፖሬሽኑ ጋር  በገባው ስምምነት መሠረት በባቡር  ቴክኖሎጂ ዘርፍ የካበቱትን ልምድ ለኢትዮጵያውያን ለማካፈል የተለያዩ ሥራዎች እየተካሄዱ ነው ።በፕሮጀክቱ ከቀን ሥራ እስከ ምህንድስና የሙያ ዘርፎች ኢትዮጵያውያን ተሳትፎ እያደረጉ ሲሆን ፤ከቱርካውያን ባለሙያዎች ጋር በጋራ በመሥራት የቴክኖሎጂ እውቀትና ክህሎት ሽግግር ለአገር ውስጥ ባለሙያዎች በመፈጠር ላይ ይገኛል ብለዋል ።የአዋሽ- ኮምቦልቻ -ሐራ ገበያ የባቡር ፕሮጀክት 392  ኪሎ ሜትር የሚረዝም ሲሆን ፤ ዋና  ጣቢያውን ኮምቦልቻ በማድረግ  በ20 የእቃና 6 የሰው ማጓጓዣ ባለተጎታች  ባቡሮች አገልግሎት ይሠጣል ተብሎ ይጠበቃል ።